ዋልታ የቴሌቭዝን ስርጭት ፈቃድ ተሰጠው
ዋልታ ኢንፎርሜሽን ማዕከል አክስዮን ማህበር የግል የቴሌቭዥን ስርጭት ንግድ ፈቃድ ተሰጠው፡፡መንግስት የሚዲያ ብዝኃነትና የመረጃ ተደራሽነትን ለማስፋፋት በነደፈው ዕቅድ አስፈላጊውን መስፈረት ለሚያሟሉ ድርጅቶች የቴሌቭዥን ፈቃድ እንዲሰጥ ባስተላላፈው መመሪያ መሰረት ማዕከሉ ብቁ ሆኖ በመገኘቱ የኢትዮጵያ ብሮድካስት ባለስልጣን ፈቃድ ሰጥቶታል፡፡ዋልታ በብሮድካስት ባለሥልጣን የተቀመጡትን መመዘኛዎችና መስፈርቶች ሙሉ በሙሉ በማሟላቱ ፍቃዱን ማግኘቱን የዋልታ ኢንፎርሜሽን ማዕከል የሚዲያና ፕሮዳክሽን መምሪያ ሥራ አስኪያጅ ወይዘሮ አልማዝ በየነ ተናግረዋል፡፡ማዕከሉ የቴሌቭዥን ጣቢያው የሚመራበትን ኤዲቶሪያል ፖሊሲ፣ ካፒታል፣ የንግድ ፈቃድና ሌሎች አስፈላጊ ማስረጃዎችና ግብዓቶችን በማካተት የፕሮጀክት ፕሮፖዛል በማዘጋጀት ለውድድር ቀርቦ የሚጠበቅበትን ሙሉ በሙሉ ማሟላቱ በመረጋገጡ ፍቃዱን ሊያገኝ ችሏል ብለዋል-ሥራ አስኪያጇ፡፡ፍቃድ እስኪሰጠው ድረስም የስቱዲዮ ግንባታ፣ የኤዲቲንግ መሳሪያዎችና ሌሎች ለጣቢያው አስፈላጊ የሆኑ ግብዓቶች ግዥ ሲፈፅም መቆየቱን ሥራ አስኪያጇ አስረድተዋል፡፡ አሁን በሥራ ላይ ከሚገኙት በቂ ልምድና ዕውቀት ካላቸው 61 ፕሮፌሽናል ባለሙያዎች በተጨማሪ 50 የአዳዲስ ሠራተኞች ቅጥር እያከናወነ ይገኛል፡፡ከዚህም በተጨማሪ ሰፊ ልምድና ብቃት ያላቸውን ከፍተኛና ምክትል ዋና አዘጋጆችን ከውስጥ ሠራተኞች በማሳደግና ከውጭ በመቅጠር የሰው ኃይሉን ይበልጥ ለማጠናከር እንደሚሰራ ሥራ አስኪያጇ አስረድተዋል፡፡ ለነባርና አዳዲስ ሠራተኞችም ለአንድ ወር የሙያና የፖሊሲ ስልጠና ለመስጠት ዝግጅቱ ተጠናቋል፡፡ማዕከሉ በመስቀል አደባባይ ባለው መካከለኛ ስቱዲዮ የተለያዩ ዘጋቢ ፊሊሞችና ፕሮግራሞችን እያዘጋጀ በኢትዮጵያ ብሮድካስቲንግ ኮርፖሬሽን ሲያቀርብ መቆየቱ ተገልጿል፡፡ በርካታ የኤዲቲንግና የዜና ማንበቢያ ስቱዲዮችም ባለቤት ነው፡፡ አሁን ሰፊ የቴሌቭዥን ዜና ማንበቢያ፣ ቶክሾውና የፓናል ውይይቶች የሚካሄዱበት ስቱዲዮች ግንባታ በመጠናቀቅ ላይ መሆናቸውን ወይዘሮ አልማዝ ይጠቁማሉ፡፡ዋልታ ዘመናዊ የፕሮዳክሽን መሳሪያዎችን የታጠቀ የሚዲያ ተቋም መሆኑን ያስረዱት ወይዘሮ አልማዝ በርካታ ዘመናዊ የቪዲዮ ካሜራዎች፣ የኤዲቲንግ ማሽኖችና ተያያዥ ግብዓቶች ከዱባይ ተገዝተዋል ይላሉ፡፡ በዜና ማሰራጫ ስቱዲዮ ውስጥ የሚገጠሙ የስርጭት መሳሪያዎችን ለመግዛትም ጨረታ የተካሄደ ሲሆን በሁለት ሳምንት ውስጥም መሳሪያዎቹ ወደ አገር ውስጥ ይገባሉ ተብሎ ይጠበቃል፡፡የልማታዊ ዲሞክራሲ ሥርዓት ልዕልናን ማጠናከር፣ ብዝኃነትና ለውጥ ላይ መስራት የትኩረት  አቅጣጫዎች እንደሆኑም ነው ሥራ አስኪያጇ ያወሱት፡፡ አዲስነትና ፈጠራ፣ ለጥራት ቅድሚያ መስጠት፣ ግልፅነትና ተጠያቂነት፣ ወቅታዊነትና ተዓማኒነት፣ ፍትሃዊነትና ትክክለኛነትን የመሳሳሉ ዓለም ዓቀፍ የጋዜጠኝነት መርሆዎችን ተግባራዊ እንደሚያደርግም አስረድተዋል፡፡ወይዘሮ አልማዝ እንዳሉት ዋልታ ቴሌቪዥን አዳዲስ የዜና ፎርማቶችን ይዞ ይቀርባል፡፡ ለምርመራ ጋዜጠኝነት፣ለዘጋቢ ፊልም፣ህዝብን ለሚያሳትፉ ወቅታዊ ጉዳዮች ፣ የመልካም አስተዳደር ፕሮግራሞች፣ የሜቴዎሮሎጂና የቢዝነስ ዘገባዎች፣ የፖለቲካ ፓርቲዎች የሚሳተፉበት የፖሊሲ ክርክሮች በጣቢያው ትኩረት የተሰጣቸው ጉዳዮች ናቸው፡፡ ባለድርሻ አካላትም በስፋት ይሳተፋሉ፡፡‹‹ልዩነት እንፈጥራለን!›› በሚል መርህ የሚንቀሳቀሰው ዋልታ የመረጃ ክፍተቶችን ለመሙላት ጠንክሮ ይሰራል፡፡ የሚዲያ ኢንዱስትሪ ገበያውን በአትራፊነት ለመሙላት ታጥቆ ተነስቷል፡፡ ከአንድ ወር በኋላ ሥርጭቱን በአማርኛ ቋንቋ ይጀምራል፡፡ የ18 ሠዓት ሥርጭት የሚያካሂድ ሲሆን በቅርቡም የ24 ሠዓት ስርጭት ይጀምራል፡፡በቀጣይ የ10 ዓመት ስትራቴጂ ማዕከሉ አምስት ቻናሎች ይኖሩታል፡፡ በምስራቅ አፍሪካ ወሳኝ የሚዲያ ተቋም ሆኖ ይወጣል፡፡ እንግሊዘኛ፣ ፈረንሳይኛ፣ ስውሃሊና የአረብኛ ቻናሎች ይኖሩታል፡፡የኢትዮጵያ ብሮድካስት ባለሥልጣን ከዋልታ በተጨማሪ ለፋና ብሮድካስቲንግ ኮርፖሬሽንም የቴሌቭዥን ፍቃድ ሰጥቷል፡፡